4395 Hier is ons voor U - Forum 2.0 - jimileroux.com
4395 Hier is ons voor U
Posted by Wykus Louw on February 18, 2021 at 7:25pm in Padlangs oordenkings
15 HERE, God van Israel, U is regverdig, en tog het U ons laat oorbly as mense wat vry geraak het, soos dit vandag is. Hier is ons voor U met ons skuld, omdat niemand hiervoor voor U kan bly staan nie. Esra 9:15 BDV
Toe die priester Esra na 'n tyd weer in Jerusalem kom, hoor hy dat baie van die Jode weer met heidense vroue getrou het. Die Here het dit streng verbied, want die Jode was 'n heilige volk, afgesonder vir Hom. Die heidene het hulle tot sonde en afgodediens verlei, die rede waarom hulle in die eerste plek in ballingskap gegaan het. Dis asof hulle eenvoudig nie leer nie! Esra se reaksie op die nuus is vir ons ook waardevol:
Hy begin dadelik bid en vas, in groot verootmoediging. Hy roep tot God en ween oor sy volk se toestand. Hy tree roerend in namens hulle: "Hier is ons voor U, Here, met ons skuld..." Die volk was diep geraak.
Dan tree Esra op. Al die Jode moes na Jerusalem kom. Daar begin hy die proses om alle heidense vroue uit die gemeenskap te suiwer. Hulle moes regmaak, en hulle het.
Wat 'n leier wat kan bid EN kan doen! Onthou vandag: jy moet bid EN werk!
Hemelse Vader, help my om op beide terreine te groei: om effektief te bid en effektief op te tree. Help my om met my hele lewe in U wil te bly. Dankie vir die geleentheid om telkens reg te maak wat ek verkeerd doen. In Jesus' Naam, amen.